Ir-Regolament tal-Kunsill (KE) Nru 807/2003
ta' l-14 ta' April 2003
li jaddatta, għad-Deċiżjoni 1999/468/KE, id-disposizzjonijiet li għandhom x'jaqsmu mal-kumitati li jassistu l-Kummissjoni fl-eżerċizzju tas-setgħat ta' implimentazzjoni tagħha stabbiliti fi strumenti tal-Kunsill adottati skond il-proċedura ta' konsultazzjoni (unanimità)
IL-KUNSILL TA' L-UNJONI EWROPEA,
Wara li kkonsidra t-Trattat li jistabbilixxi l-Komunità Ewropea, u b'mod partikolari l-Artikoli 93, 94, 269, 279 u 308 tiegħu,
Wara li kkonsidra l-proposta mill-Kummissjoni [1],
Wara li kkonsidra l-opinjoni tal-Parlament Ewropew [2],
Wara li kkonsidra l-opinjoni tal-Kumitat Ekonomiku u Soċjali [3],
Wara li kkonsulta mal-Qorti ta' l-Awdituri dwar ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji stess li jiġu mit-taxxa tal-valur miżjud [4],
Billi:
(1) Id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni [5] issostitwiet id-Deċiżjoni 87/373/KEE [6].
(2) Skond id-dikjarazzjoni tal-Kunsill u tal-Kummissjoni [7] dwar id-Deċiżjoni 1999/468/KE, id-disposizzjonijiet li jirrigwardaw il-kumitati li jassistu l-Kummissjoni fl-eżerċizzju tas-setgħat ta' implimentazzjoni tagħha, previsti fl-applikazzjoni tad-Deċiżjoni 87/373/KEE, għandhom jiġu adattati biex jiġu allinjati mad-disposizzjonijiet ta' l-Artikoli 3, 4 u 5 tad-Deċiżjoni 1999/468/KE.
(3) Id-dikjarazzjoni fuq imsemmija tindika l-metodi biex jiġu adattati l-proċeduri ta' kumitati, li għandu jkun awtomatiku sakemm dan ma jaffettwax in-natura tal-kumitat previst fl-att bażiku.
(4) Il-limiti ta' żmien stabbiliti fid-disposizzjonijiet li għandhom jiġu adattati għandhom jibqgħu fis-seħħ. Kull fejn ma jkunx hemm limitu ta' żmien speċifiku għall-adozzjoni ta' miżuri ta' implimentazzjoni, l-limitu ta' żmien jiġi ffissat għal tliet xhur.
(5) Id-disposizzjonijiet ta' l-istrumenti li jipprovdu għar-rikors għall-proċedura ta' kumitat tat-tip I stabbilita bid-Deċiżjoni 87/373/KEE għandhom għalhekk jiġu sostitwiti b'disposizzjonijiet li jirreferu għall-proċedura ta' konsultazzjoni stabbilita fl-Artikolu 3 tad-Deċiżjoni 1999/468/KE.
(6) Id-disposizzjonijiet ta' l-istrumenti li jipprovdu għar-rikors għall-proċeduri ta' kumitat tat-tip IIa u IIb stabbiliti bid-Deċiżjoni 87/373/KEE għandhom jiġu sostitwiti b'disposizzjonijiet li jirreferu għall-proċedura ta' amministrazzjoni stabbilita fl-Artikolu 4 tad-Deċiżjoni 1999/468/KE
(7) Id-disposizzjonijiet ta' l-istrumenti li jipprevedu rikors għall-proċeduri tal-kumitat tat-tip IIIa u IIIb stabbiliti bid-Deċiżjoni 87/373/KEE għandhom jiġu sostitwiti b'disposizzjonijiet li jirreferu għall-proċedura regolatorja stabbilita fl-Artikolu 5 tad-Deċiżjoni 1999/468/KE
(8) Dan ir-Regolament jimmira biss għall-allinjament ta' proċeduri tal-kumitati. L-isem tal-kumitat rigward dawn il-proċeduri ġie emendat, fejn hu xieraq,
ADOTTA DAN IR-REGOLAMENT:
Artikolu 1
Rigward il-proċedura ta' konsultazzjoni, l-istrumenti elenkati fl-Anness I għandhom jiġu adattati, skond dak l-Anness, biex isegwu d-disposizzjonijiet korrispondenti tad-Deċiżjoni 1999/468/KE.
Artikolu 2
Rigward il-proċedura ta' tmexxija, l-istrumenti elenkati fl-Anness II għandhom jiġu adattati, skond dak l-Anness, biex isegwu d-disposizzjonijiet korrispondenti tad-Deċiżjoni 1999/468/KE.
Artikolu 3
Rigward il-proċedura regolatorja, l-istrumenti elenkati fl-Anness III għandhom jiġu adattati, skond dak l-Anness, biex isegwu d-disposizzjonijiet korrispondenti tad-Deċiżjoni 1999/468/KE.
Artikolu 4
Ir-referenzi għad-disposizzjonijiet ta' l-istrumenti fl-Annessi I, II u III għandhom jitqiesu li huma referenzi għal dawk id-disposizzjonijiet kif adattati b'dan ir-Regolament.
Ir-referenzi magħmula, f'dan ir-Regolament, għall-ismijiet ta' qabel ta' kumitati għandhom jitqiesu li huma referenzi għall-ismijiet ġodda.
Artikolu 5
Dan ir-Regolament jibda' jseħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fl-14 ta' April 2003.